Solidariteit gaan sy klag teen SA-regering by VN oor rassekwotas bekend maak | Maroela Media
Die vakbond Solidariteit gaan Donderdag sy konsepklag oor regstellende aksie in Suid-Afrika, wat hy teen die Suid-Afrikaanse regering aanhangig wil maak by die Verenigde Nasies (VN), bekend stel.
Solidariteit begin ook Donderdag met 'n twee maande lange openbare proses om insette van Suid-Afrikaners van oor die hele ras- en politieke spektrum heen te kry om sodoende 'n breë spektrum van Suid-Afrikaners se mening in die verslag te weergee.
"Dit is die eerste keer dat die Suid-Afrikaanse regering sedert 1994 by die Verenigde Nasies vir rassediskriminasie aangekla word," het Dirk Hermann, bestuurshoof van Solidariteit, Woensdag in 'n verklaring gesê. "Die kern van die klag is dat die Suid-Afrikaanse regering se absolute fokus op rasseverteenwoordiging teen die bepalings van CERD indruis. Die staat se rassebeleid gaan verder as wat regstellende aksie internasionaal toegelaat word en voldoen nie meer aan die internasionale vereiste van regstellende aksie nie."
Hermann verduidelik die klag in die skaduverslag teen die regering strek wyer as bloot Solidariteit en sy lede. "Ons gaan in op 'n saak wat alle Suid-Afrikaners raak en wat 'n brandpunt geword het. Suid-Afrikaners oor 'n breë spektrum is moeg vir die swak polisiediens as gevolg van 'n oordrewe fokus op ras; dink dit is uiters onbillik om die nasionale rassedemografie in die Wes-Kaap toe te pas; en dink dit is absurd om met 'n aggressiewe kwotastelsel vaardighede by Eskom te verjaag te midde van 'n kragkrisis. Ons verwag dus steun vanuit alle oorde in ons openbare konsultasieproses," het Hermann bygevoeg.
raskwotas regstellende aksie Solidariteit Verenigde Nasies
Dankie aan Solidariteit wat ons wil beskerm en ons belange op die hart dra, ek waardeer dit wat julle vir ons doen. Dit gee weer fokus in my lewe.
Dankie! Dis hoog tyd dat hierdie regering in die bek geruk word vir hulle wanpraktyke.
Die Suid-Afrikaanse grondwet is 'n uiters rassistiese grondwet. Alles is op ras gebasseer. Regstellende ras wette, ekonomiese ras wette. Daar word ook teen 'n minderheid gediskrimineer. Die VN is egter daarvoor bekend om blanke belange te ondermyn.
My seun het matriek geslaag einde 2014 en was reg om te begin werk by 'n maatskappy, hy het aan al die vereistes voldoen. Nou is die poste beskikbaar as BEE en hy word uitgesluit by die aansoeke. Intussen het hy werk gekry by 'n ander maatskappy en gaan deeltyds studie werk doen tot hy die regte kwalifikasies het vir 'n goeie werk. Sterkte met die goeie werk wat julle gaan doen by die VN en weg met alle vorms van regstellende aksie, ons is mos 'n demokratiese land.